Suomessa voi saada ajokortin ajamatta liikennevaloista, mutta miten kauan? Kaupungistuminen uhkaa näivettää maaseudun ajo-opetuksen | Yle Uutiset | yle.fi
20.1.2020 klo 07.25
Liikenneopettaja Seppo Asikainen on vakuuttunut, että pienelläkin paikkakunnalla voi oppia taitavaksi kuskiksi. Antti Reijosella on ensimmäinen ajotunti.Heikki Haapalainen / Yle
Maaseudun autokoulut painivat pienenevien ikäluokkien ja hiljenevien taajamien kanssa.
17-vuotias Antti Reijonen käy autokoulua Nurmeksessa Pohjois-Karjalassa.
Ensimmäinen ajotunti voisi olla helpompikin. Tie on jäinen ja räntää sataa vaakasuoraan, kun Reijonen hakee tuntumaa auton polkimiin ja vaihteisiin.
Pikkukaupungissa talviajo tulee heti tutuksi, mutta muutamia kaupunkiliikenteessä hyvin arkisia tilanteita on harjoiteltava teoriassa.
Nurmeksessa ei ole liikennevaloja, kaksikaistaisia teitä tai moottoritien liittymiä.
Pienimpien paikkakuntien ajokokeet uhattuna
Miten pienellä paikkakunnalla ajokoe on mahdollista suorittaa. Tähän kysymykseen Liikenne- ja viestintävirasto Traficom ottaa pian kantaa.
Traficomin ja Ajovarman sopimus ajokokeiden järjestämisestä on katkolla parin vuoden päästä.
Ennen uutta kilpailutusta on tiedettävä, mille paikkakunnille etsitään ajokokeen järjestäjää.
Asiantuntija Marjo Immonen Traficomista kertoo, että ohjenuorana on Euroopan unionin ajokorttidirektiivi.
Direktiivissä on lueteltu ajokortin edellytykset yksityiskohtaisesti.
– Siellä on muun muassa liikennemerkkien noudattaminen ja oikea käyttäytyminen liikennevaloissa. Lisäksi ajokokeeseen olisi hyvä sisältyä ajoa sekä taajamassa että maantiellä eli erilaisia liikennetiheyksiä, Immonen kertoo.
Vajaan kymmenen tuhannen asukkaan Nurmeksessa ei ole liikennevaloja tai monikaistaisia teitä. Autoiluun haastetta tuovat liukkaat tiet ja mäkinen maasto.Heikki Haapalainen / Yle
Autokoulu voi karata kauas
Tällä hetkellä Suomessa voi suorittaa ajokokeen 90 paikkakunnalla.
Joukossa on useita Nurmeksen kaltaisia pikkukaupunkeja – ja vielä sitäkin pienempiä taajamia, kuten Ilomantsi tai Juankoski.
Vaatimus erilaisista liikennetiheyksistä voi olla näille paikkakunnille ylivoimainen.
Pitkien etäisyyksien takia nurmeslainen autokouluyrittäjä toivoo, että ajokokeen voisi suorittaa ainakin vilkkaimmissa maaseututaajamissa.
– Nurmeksesta on yli sata kilometriä Joensuuhun, Kuopioon, Kajaaniin, Iisalmeen. Se on mahdoton matka, Autokoulu Asikaisen toimitusjohtaja Seppo Asikainen toteaa.
“Perustaidoilla pärjää vaikka Pariisissa”
Autokoulu Asikainen on perheyritys, joka täyttää ensi vuonna 60 vuotta. Yrityksellä on ollut ajo-opetusta Nurmeksen lisäksi myös Helsingissä, joten erot pääkaupungin ja pikkukaupungin välillä ovat hyvin tiedossa.
– Nurmeksessa ei ole raitiovaunuja tai kehäliittymiä, mutta täällä on muuten haastavia olosuhteita. Todella liukkaita teitä ja jyrkkiä mäkiä, Seppo Asikainen huomauttaa.
Hän on vankasti sitä mieltä, että riittävät ajotaidot voi oppia myös pienellä paikkakunnalla.
– Kaiken lähtökohtana on ajoneuvon käsittely, havainnointi ja tietenkin liikennesäännöt. Kun perustaidot on hallussa, pärjää vaikka Pariisin Riemukaarella, Asikainen summaa.
Suurempana huolena Asikainen pitää sitä, riittääkö autokoululle asiakkaita. Ikäluokat pienenevät koko ajan ja se heijastuu suoraan yrityksen kannattavuuteen.
Ajokortin edellytykset on määritelty EU-direktiivissä. Ajokokeeseen tulisi sisältyä ajoa erilaisissa liikennetiheyksissä.Esko Jämsä / AOP
Maaseudulla ajokortille ei ole vaihtoehtoja
Maaseudun nuorille ajokortti on välttämättömyys.
Antti Reijonen toivoo saavansa ajokortin jo 17-vuotiaana. Poikkeusluvan nuori mies on saanut opintojensa takia.
– Olen Polvijärveltä ja opiskelen Valtimolla metsäkoneenkuljettajaksi. Koulumatka on yli sata kilometriä.
Viikot Reijonen viettää Valtimolla, mutta jos viikonloppuna tahtoo kotiin, on matka taitettava usealla bussilla.
Sunnuntaina yhteyksiä on tasan yksi, ja sillä runsaan sadan kilometrin matka kestää yli viisi tuntia.
ajokoeIlomantsiJoensuuajo-opetusKotimaaNurmesajokortitliikennekasvatusKuljettatutkintotieliikenne